“กนอ.” ลงนามจ้าง “กฟภ.” ปักเสาไฟฟ้าแรงสูง ป้อนนิคมฯ สงขลา เฟส 1 ขับเคลื่อนศก.ชายแดน
“กนอ.” ลงนามจ้าง “กฟภ.” ปักเสาไฟฟ้าแรงสูง ป้อนนิคมอุตสาหกรรมพื้นที่เขตเศรษฐกิจพิเศษสงขลา ระยะที่ 1 สร้างเสถียรภาพด้านพลังงาน รองรับการขับเคลื่อนศก.ชายแดน คาดแล้วเสร็จปลายปี
“กนอ.” ลงนามจ้าง “กฟภ.” ปักเสาไฟฟ้าแรงสูง ป้อนนิคมอุตสาหกรรมพื้นที่เขตเศรษฐกิจพิเศษสงขลา ระยะที่ 1 สร้างเสถียรภาพด้านพลังงาน รองรับการขับเคลื่อนศก.ชายแดน คาดแล้วเสร็จปลายปี
10 ส.ค. 2563

การนิคมอุตสาหกรรมแห่งประเทศไทย (กนอ.) ร่วมกับการไฟฟ้าส่วนภูมิภาค (กฟภ.) ลงนามบันทึกแสดงเจตจำนงว่าด้วยการดำเนินการตามสัญญาจ้างงานปักเสาพาดสายไฟฟ้าแรงสูง 33 กิโลโวลต์ (kV) ในนิคมอุตสาหกรรมพื้นที่เขตเศรษฐกิจพิเศษสงขลา ระยะที่ 1 ซึ่งเป็นกลไกหนึ่งในการขับเคลื่อนเขตเศรษฐกิจพิเศษตามแนวชายแดนของรัฐบาล เพื่อรองรับความต้องการใช้ไฟฟ้าของผู้ประกอบกิจการ สร้างความมั่นคงและเสถียรภาพด้านพลังงาน รองรับการเจริญเติบโตของภาคอุตสาหกรรมไทยและการเป็นศูนย์กลางของภูมิภาค(Gateway to Asean)
นางสาวสมจิณณ์ พิลึก ผู้ว่าการ กนอ. กล่าวว่า การวางสายไฟฟ้าเป็นหนึ่งในระบบสาธารณูปโภคในนิคมอุตสาหกรรมสงขลา ที่รองรับความต้องการใช้ไฟฟ้าของผู้ประกอบกิจการ สร้างความมั่นคงและเสถียรภาพด้านพลังงานในการประกอบธุรกิจ และเป็นกลไกหลักที่จำเป็นต่อการพัฒนานิคมอุตสาหกรรมและโรงงานอุตสาหกรรมในนิคมอุตสาหกรรม
ทั้งนี้ การพัฒนานิคมอุตสาหกรรมในพื้นที่เขตเศรษฐกิจพิเศษสงขลา ระยะที่ 1 เป็นโอกาสการลงทุนของภาคเอกชนนิคมอุตสาหกรรม ประกอบกับ กนอ.ได้มีการกำกับดูแลและบริหารจัดการที่เป็นระบบ และมีส่วนช่วยให้เกิดการจ้างงานและความต้องการใช้วัตถุดิบในท้องถิ่นในการแปรรูปมากขึ้น อันเป็นการส่งเสริมและก่อให้เกิดรายได้ และยกระดับคุณภาพชีวิตของประชาชนในพื้นที่ ขณะเดียวกัน กนอ.ได้ให้ความสำคัญกับการพัฒนานิคมอุตสาหกรรมในพื้นที่เขตเศรษฐกิจพิเศษสงขลา ภายใต้แนวคิดการพัฒนานิคมอุตสาหกรรมเชิงนิเวศ โดยมีการติดตาม ตรวจสอบผลกระทบสิ่งแวดล้อมที่ต้องเป็นไปตามมติคณะกรรมการสิ่งแวดล้อมแห่งชาติอย่างเคร่งครัด
“ความร่วมมือของ 2 รัฐวิสาหกิจในครั้งนี้ จะเป็นกลไกขับเคลื่อนนิคมอุตสาหกรรมในพื้นที่เขตเศรษฐกิจพิเศษสงขลาให้เป็นรูปธรรมโดยเร็ว เพื่อให้ระบบเศรษฐกิจไทยขยายตัวอย่างต่อเนื่อง ลดความเหลื่อมล้ำในสังคม สามารถสร้างรายได้ สร้างฐานเศรษฐกิจและสังคมแห่งอนาคต ทำให้ประเทศไทยเป็นศูนย์กลางของภูมิภาค (Gateway to Asean) ได้อย่างแท้จริง” นางสาวสมจิณณ์ กล่าว
สำหรับนิคมอุตสาหกรรมสงขลา มีเนื้อที่ทั้งหมด 927 ไร่ แบ่งออกเป็น 2 ระยะ ได้แก่ ระยะที่ 1 พื้นที่ประมาณ 629 ไร่ แบ่งเป็นเขตอุตสาหกรรมทั่วไป 289 ไร่ เขตพาณิชยกรรม  56 ไร่ และพื้นที่สาธารณูปโภคและพื้นที่สีเขียว 282 ไร่ ปัจจุบันการก่อสร้างนิคมอุตสาหกรรมสงขลา ระยะที่ 1 มีความคืบหน้าการก่อสร้างแล้ว 70%  และคาดว่าจะก่อสร้างแล้วเสร็จภายในปลายปี 2563
ด้านนายสมพงษ์ ปรีเปรม ผู้ว่าการ กฟภ. เปิดเผยว่า กฟภ.ร่วมมือกับ กนอ.ดำเนินการก่อสร้างขยายเขตระบบจำหน่ายไฟฟ้าแรงสูง 33 กิโลโวลต์ จากภายนอกมายังพื้นที่โครงการก่อสร้างนิคมอุตสาหกรรมในพื้นที่เขตเศรษฐกิจพิเศษสงขลา ระยะที่ 1 ตำบลสำนักขาม อำเภอสะเดา จังหวัดสงขลา รวมระยะทางงานก่อสร้าง 7.446 กิโลเมตร แบ่งเป็น การก่อสร้างระบบจำหน่ายแรงสูง 33 กิโลโวลต์ แบบเคเบิ้ลใต้ดิน ในระยะทาง 0.546  กิโลเมตร  รวมมูลค่าวงเงินการก่อสร้าง 35.5 ล้านบาท โดยการดำเนินงานดังกล่าวมุ่งส่งเสริม สนับสนุน ให้มีการพัฒนาทางด้านธุรกิจอุตสาหกรรม รวมถึงเป็นการพัฒนาประเทศให้มีความเติบโตเพิ่มมากขึ้น
การดำเนินการปักเสาพาดไฟฟ้าแรงสูงจากภายนอกมายังพื้นที่โครงการฯ จะติดตั้งตามตำแหน่งหม้อแปลงสำหรับ  ตู้จ่ายไฟฟ้า (Supply Pillar,SP) จำนวน 23 จุด ประกอบด้วย อาคารสำนักงานนิคมอุตสาหกรรม อาคารโรงจ่ายน้ำประปา อาคารโรงกักเก็บขยะ อาคารโรงบำบัดน้ำเสีย อาคารสถานีสูบน้ำ และระบบสาธารณูปโภคอื่นๆ รวมทั้งก่อสร้างติดตั้งเสาไฟฟ้าแรงสูงตามแนวถนน โดยมีระยะเวลาดำเนินการ 120 วัน นับตั้งแต่ที่มีการลงนาม
ทั้งสองฝ่ายมีความประสงค์ร่วมกันในการเป็นผู้ให้บริการพัฒนาระบบจ่ายกระแสไฟฟ้าในนิคมอุตสาหกรรม โรงงานอุตสาหกรรม และผู้ใช้ไฟฟ้าในพื้นที่โครงการก่อสร้าง   นิคมอุตสาหกรรมในพื้นที่เขตเศรษฐกิจพิเศษสงขลา ระยะที่ 1 โดยคาดว่าจะแล้วเสร็จประมาณปลายปี 2563
สำหรับโครงการจ้างปักเสาพาดสายไฟฟ้าแรงสูงมายังพื้นที่เขตเศรษฐกิจพิเศษสงขลา ระยะที่ 1 เพื่อให้นิคมอุตสาหกรรม มีระบบไฟฟ้าแรงสูงสามารถใช้งานได้ตามวัตถุประสงค์ และมีคุณภาพของงานถูกต้อง โดยสามารถจ่ายกระแสไฟฟ้าให้กับพื้นที่นิคมฯ อาคารสำนักงานนิคมฯ และระบบสาธารณูปโภคอื่นๆ โดยให้แล้วเสร็จและใช้งานได้ทันตามแผนงานการก่อสร้าง โดยที่เสาไฟฟ้าแรงสูง และอุปกรณ์ส่วนควบประกอบในโครงการนี้ กนอ.พร้อมโอนทรัพย์สินที่จัดหาจากการจ้างให้ กฟภ.เป็นผู้รับผิดชอบและดูแลต่อไป
 